**Konferencija**

**“Engleski i profesionalne vještine za državne službenike”**

**Uvodno izlaganje ministarke javne uprave, Suzane Pribilović**

Dame i gospodo,

Uvažene kolege,

Predstavnici medija,

Čini mi posebno zadovoljstvo da vas pozdravim i poželim dobrodošlicu na današnju Konferenciju, te uspješan rad na panel diskusiji.

Vjerujem da će diskusija biti konstruktivna i sadržajna i dati kvalitetne inpute za dalje unapređenje strateških politika profesionalnog razvoja.

Prošlo je deset mjeseci od potpisivanja Protokola o saradnji na projektu “Engleski jezik i profesionalne vještine za javnu upravu Crne Gore” sa ciljem uspostavljanja saradnje na planu edukacije državnih službenika.

Veoma sam zadovoljna što je kroz ovaj program prošlo preko 300 službenika koji su imali priliku da unaprijede svoje profesionalne vještine i poznavanje engleskog jezika.

Savremeno doba zahtijeva znanje koje je postalo ključni element svih djelatnosti u svim sektorima, pa i u javnoj upravi, te stoga je i profesionalni razvoj dugoročan integrativni proces u koji treba konstantno ulagati.

Posebno, učenje stranih jezika, prvenstveno engleskog, u poslovnom okruženju je od presudne važnosti za uspjeh na međunarodnim tržištima današnjice, a ovaj trend će biti još izraženiji u budućnosti.

Istovremeno, poznavanje stranih jezika je ključno u kontekstu EU integracija, međunarodne mobilnosti, globalizacije ekonomije, privlačenja stranih investicija, participacije u međunarodnim organizacijama i konkurentnosti na tržištu rada.

Sve ovo ukazuje da službenici u javnoj upravi moraju konstatno da ulažu u svoje znanje kako bi se na kvalitetan način sproveo proces pridruživanja EU i kako bi stali rame uz rame sa velikim državama i njihovim administrativnim kapacitetima.

Takođe, jačanje administracije podrazumijeva stvaranje efikasnog sistema uprave, upravljanje administracijom, tako da se postojeća znanja, iskustva i talenti iskoriste na najbolji način, kao i pružanje mogućnosti za usavršavanje, kako bi administracija išla u korak sa društvenim promjenama.

Profesionalni razvoj je proces koji traje i koji iziskuje konstantnu nadogradnju i ulaganja i sve naše strateške politike profesionalnog razvoja usmjerene su u tom pravcu.

Na kraju, želim da izrazim očekivanje da ćemo i narednom periodu biti posvećeni ovakvim i sličnim aktivnostima kako bi se obezbijedio kontinuirani razvoj naše administracije.

Koristim priliku da se zahvalim ambasadi Velike Britanije i Britanskom Savjetu Crne Gore, što u kontinituitetu podržavaju napore Vlade Crne Gore u oblasti reforme javne uprave, a posebno aktivnosti koje doprinose unapređenju i jačanju naših administrativnih kapaciteta.

Zahvaljujem.